**O, rămâi, rămâi cu bine...**

*Mihai Eminescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O, rămâi, rămâi cu bine

Deși-n sufletu-mi te port,

N-avuși sânge tu în vine

Și născut ai fost tu mort.

Da, amor fără de nume

Ce în veci am tăinuit,

Umbră-ai fost în astă lume

Și o umbră ai pierit.

Ce m-apuci de gât, iubită,

De ce plângi și de ce tremuri?

În cenușa părăsită

Nu aprinzi tu alte vremuri.

În zadar mă ții în brațe,

În zadar îmi plângi pe piept,

Pentru-a-ți spune neadevărul

Al meu suflet e prea drept.

Am iubit în tine visul

Tinereții mele scump,

Dar se duce tinerețea-mi

Și din suflet eu te rump.

Astăzi trece tinerețea-mi,

Ea în ochii mei se stinge

Eu te văd o umbră albă

Un corp alb fărăr de sânge.

Cu a vieții mele flăcări

Au trecut ș-a ta viață

Și asupra ta se lasă

Nendurații-mi ochi de gheață.

[1879]